प्रथम मेयर कप ट्वान्टी-२० क्रिकेट : अन्तिम लिगको खेलमा राजविराज र विरगन्ज विजयी
प्रथम मेयर कप ट्वान्टी-२० क्रिकेट प्रतियोगितामा बिहीबार भएको अन्तिम लिगको खेलमा राजविराज र विरगन्ज विजयी भएका छन् ।विराटनगरको बैजनाथपुर मैदानमा राजविराजले जनकपुरलाई र विरगन्जले विराटनगरलाई पराजित गर्‍यो । बिहीबार एक आपसमा खेलेका चारवटै टिम अन्तिम लिगको खेलअघि नै सेमिफाइनलमा पुगेका थिए ।
विराटनगर — प्रथम मेयर कप ट्वान्टी-२० क्रिकेट प्रतियोगितामा बिहीबार भएको अन्तिम लिगको खेलमा राजविराज र विरगन्ज विजयी भएका छन् ।विराटनगरको बैजनाथपुर मैदानमा राजविराजले जनकपुरलाई र विरगन्जले विराटनगरलाई पराजित गर्‍यो । बिहीबार एक आपसमा खेलेका चारवटै टिम अन्तिम लिगको खेलअघि नै सेमिफाइनलमा पुगेका थिए ।पहिलो खेलमा सप्तरीको राजविराजले जनकपुरलाई ६ रनले हराउँदै समूह ‘ए’ विजेता बन्यो । टस जितेर ब्याटिङ गरेको राजविराजले ८ विकेट गुमाएर ८१ रनको झिनो योगफल तयार गर्‍यो । उसका लागि विकास दासले १४ बलमा २ छक्का र १ चौका प्रहार गर्दै २३ रनको योगदान गरे । दास म्यान अफ द म्याच भए । अमित यादवले १४ रन र अभिषेक कार्कीले १३ रनको इनिङ खेले । जनकपुरका हरिशंकर साहले ३ र साइमन रा‍यले २ विकेट लिए ।८२ रनको झिनो लक्ष्य पछ्याएको जनकपुर ७ विकेटको क्षतीमा ७५ रन मात्र जोड्न सफल भयो । उसका लागि अकबर अलिले ३९ र हिमान्सु दत्तले १३ रनको योगदान गरे । राजविराजका नेपाली राष्ट्रिय टोलीका खेलाडी विवेक यादवले ४ ओभरमा १३ रन दिएर २ विकेट लिँदा भेट्रान खेलाडी महबुब आलमसहित अनिल यादव र रोहित सिंहले १–१ विकेट लिए । दोस्रो खेलमा विरगन्जले विराटनगरलाई ५ विकेटले पराजित गर्दै समूह विजेता बन्यो । टस जितेर पहिला ब्याटिङ गरेको विराटनगर कप्तान सिद्धान्त लोहनीको आक्रमक ब्याटिङमा ८ विकेट गुमाएर १ सय ४५ रनको योगफल तयार गर्‍यो । लोहनीले २८ बलमा २ छक्का र ४ चौका प्रहार गर्दै ४५ रन बनाए । दिपक पासवानले २८ रनको योगदान गरे । विरगन्जका इमरान शेखले ३ र भुलवान सहनीले २ विकेट लिए ।जवाफी ब्याटिङ गरेको विरगन्जले १७ ओभर ४ बलमा ५ विकेटको क्षतीमा लक्ष्य भेट्टायो । त्यसका लागि म्यान अफ द म्याच तिर्थराज दासले ४० बलमा २ टक्का र ४ चौका प्रहार गर्दै ५२ रन बनाउदा सोनु अन्सारीले ३६ रनको योगदान गरे । विराटनगरका मुकुन्द यादव ४ ओभरमा २२ रन खर्चेर ४ विकेट लिन सफल भए ।शुक्रबार विराटनगर र राजविराज तथा जनकपुर र विरगन्जबीच सेमिफाइनल खेल हुने छ ।जनकपुरविरुद्ध ब्याटिङ गर्दै निलो प्याडमा राजविराजका मेसबुव आलम र कालो प्याडमा राजविराजकै विकास दास । तस्बिर : कान्तिपुर